Ome Bake House เป็นร้านเบเกอรี่ที่มีหลายสาขาค่ะ สาขาแรกนั้นตั้งอยู่ใกล้ๆ กับร้าน Taste Add steak house หรือบริเวณถนนข้างวัดโคกนาว ส่วนสาขาที่สองที่เรามาใช้บริการในวันนี้เป็นสาขาเพชรเกษมซอย 11 ค่ะ ลักษณะร้านเป็นอาคารพาณิชย์ห้องริมสุด ตกแต่งสวยงามและโดดเด่นเห็นได้ชัดตั้งแต่ยังไม่เข้าไปในร้านเลย ร้านนี้อยู่บริเวณโซนเดียวกับร้านก๋วยเตี๋ยวเป่าปาก และตั้งอยู่เยื้องๆ กับร้านพุทธรักษาค่ะ

ภายในมีบริเวณที่นั่งค่อนข้างเยอะค่ะ ส่วนด้านในเป็นเคาน์เตอร์และตู้โชว์เค้ก วันนี้เราสั่งโกโก้ปั่น พร้อมกับเครปเค้กช็อคโกแลตมานั่งกินค่ะ ภายในร้านติดเครื่องปรับอากาศทำให้นั่งสบาย ตัวเครปเค้กช็อคโกแล็ตนั้นน้องพนักงานสอบถามว่าจะให้พนักงานราดซอสช็อคโกแล็ตมาก่อนรึป่าวหรือจะราดซอสด้วยตัวเอง เราคิดว่าน่ารักดีค่ะ นับเป็นความใส่ใจต่อลูกค้าดี ...จะว่าไป มันอร่อยมากกกกค่ะ เครปเค้กเนื้อแน่น มีความหวานจัดตรงส่วนของช็อคโกแลตกานาซ แต่ตัวเครปเค้กนั้นไม่ได้หวานจัด ทำให้มีความพอดีของรสชาติเค้ก แต่เนื่องจากมันหนักและแน่นไปด้วยแคลอรี่ไปหน่อย เกือบจะกินไม่หมดแน่ะ

ส่วนโกโก้ปั่นนั้นเราฝากน้องพนักงานชงเข้มๆ ค่ะ นางชงออกมาได้ดีมาก โกโก้เข้ม หอม อร่อย ทำเอาฟินไปเลย ...ขากลับเราสั่งเลม่อนทาร์ตกลับบ้านค่ะ รสชาติเปรี้ยวหวานลงตัว ถือเป็นอีกร้านหนึ่งที่เข้ามานั่งแล้วฟินเสมอ